b'\n_START_ARTICLE_\nMatti Vanhanen\n_START_SECTION_\nLapsuus ja nuoruus\n_START_PARAGRAPH_\nMatti Vanhasen is\xc3\xa4 oli dosentti Tatu Vanhanen ja \xc3\xa4iti rouva Anni Tiihonen. Poika sai nimekseen Matti Taneli; Urho Kekkosella oli vuonna 1928 syntyneet kaksospojat Matti ja Taneli. Vanhasella on kaksi velje\xc3\xa4: Rauno ja Tuomo. Matti on i\xc3\xa4lt\xc3\xa4\xc3\xa4n veljeksist\xc3\xa4 keskimm\xc3\xa4inen. Vanhanen kirjoitti ylioppilaaksi Lahnuksen yhteiskoulusta vuonna 1975. H\xc3\xa4n p\xc3\xa4\xc3\xa4tti ryhty\xc3\xa4 absolutistiksi ennen asepalvelustaan ja kotiutui varusmiespalveluksesta reservin kersanttina.\n_START_SECTION_\nNuorisopoliitikkona\n_START_PARAGRAPH_\nVarusmiespalveluksen j\xc3\xa4lkeen Vanhanen valittiin Varusmiesliiton puheenjohtajaksi. H\xc3\xa4n ty\xc3\xb6skenteli vuoden Britanniassa ja oli kes\xc3\xa4isin t\xc3\xb6iss\xc3\xa4 rakennusty\xc3\xb6mailla._NEWLINE_Ydinvoimaa vastustanut, mutta hyvi\xc3\xa4 neuvostosuhteita ja Ahti Karjalaista kannattanut Vanhanen valittiin Esko Ahon j\xc3\xa4lkeen Keskustanuorten puheenjohtajaksi. Vanhanen toimi Nuoren Keskustan Liiton (nyk. Suomen Keskustanuoret) puheenjohtajana 1980\xe2\x80\x931983. H\xc3\xa4n yritti eduskuntaan vuoden 1983 vaaleissa, mutta ei tullut parillatuhannella \xc3\xa4\xc3\xa4nell\xc3\xa4 valituksi. Vanhanen avioitui Merja Vanhasen (my\xc3\xb6h. M\xc3\xa4ntyniemi) kanssa 1985 ja aloitti Keh\xc3\xa4sanomien toimittajana. Vanhanen valittiin Nurmij\xc3\xa4rven kunnanvaltuuston j\xc3\xa4seneksi._NEWLINE_Suomenmaa-lehden kolumnistina h\xc3\xa4n moitti Helsingiss\xc3\xa4 hein\xc3\xa4kuussa 1985 pidetty\xc3\xa4, Baltian maiden vapauspyrkimyksi\xc3\xa4 kannattanutta \xe2\x80\x9dprovokatoorista mielenosoitusta\xe2\x80\x9d._NEWLINE_Vanhanen yritti toisen kerran eduskuntaan vuoden 1987 vaaleissa, mutta ei tullut valituksi. H\xc3\xa4net kuitenkin valittiin Paavo V\xc3\xa4yrysen valitsijamieheksi vuoden 1988 presidentinvaalissa. Vanhanen valmistui valtiotieteiden maisteriksi Helsingin yliopistosta vuonna 1989. H\xc3\xa4nen pro gradu -tutkielmansa otsikko oli \xe2\x80\x9dValtioneuvoston selonteko julkisen hallinnon toimintaa ohjaavana asiakirjana\xe2\x80\x9d. Matti Vanhanen pyrki keskustan puoluesihteeriksi vuonna 1990, mutta valituksi tuli Erja Tikka.\n_START_SECTION_\nKansanedustajana 1991\xe2\x80\x932010\n_START_PARAGRAPH_\nVanhanen pyrki eduskuntaan kolmannen kerran vuoden 1991 vaaleissa, kun Johannes Virolainen ja Marjatta V\xc3\xa4\xc3\xa4n\xc3\xa4nen olivat j\xc3\xa4\xc3\xa4neet pois, ja Paavo V\xc3\xa4yrynen tullut Lapin l\xc3\xa4\xc3\xa4nin vaalipiirist\xc3\xa4 ehdokkaaksi Uudenmaan vaalipiiriin: keskusta sai vaalivoiton ja Vanhanen p\xc3\xa4\xc3\xa4si eduskuntaan 3\xc2\xa0828 \xc3\xa4\xc3\xa4nell\xc3\xa4\xc3\xa4n._NEWLINE_Kansanedustajana Vanhanen edusti keskustaliberaalia ja vihre\xc3\xa4\xc3\xa4 linjaa torjuen marraskuussa 1992 eduskuntaponnella muun muassa kauppa- ja teollisuusministeri Seppo K\xc3\xa4\xc3\xa4ri\xc3\xa4isen muotoileman energiakompromissin, joka olisi jo silloin mahdollistanut viidennen ydinvoimalan rakentamisen Suomeen. Vanhanen halusi selvitt\xc3\xa4\xc3\xa4 ensin uusiutuvien energiamuotojen k\xc3\xa4ytt\xc3\xb6mahdollisuudet. H\xc3\xa4n \xc3\xa4\xc3\xa4nesti my\xc3\xb6s 5. ydinvoimalan rakentamista vastaan. Kev\xc3\xa4\xc3\xa4ll\xc3\xa4 2010 p\xc3\xa4\xc3\xa4ministerin\xc3\xa4 ollessaan Vanhanen kertoi ydinvoimakantansa muuttuneen edellisen vaalikauden 2003\xe2\x80\x932007 aikana. Omien sanojensa mukaan h\xc3\xa4n ei sit\xc3\xa4 ennenk\xc3\xa4\xc3\xa4n ollut fanaattinen ydinvoiman vastustaja._NEWLINE_Vuoden 1995 eduskuntavaaleissa, kun keskusta k\xc3\xa4rsi suuren vaalitappion SDP:lle, Vanhanen piti kansanedustajanpaikkansa t\xc3\xa4p\xc3\xa4r\xc3\xa4sti._NEWLINE_Vanhanen oli valmistelemassa Keskustan ty\xc3\xb6reformia, jonka se laati oppositiokaudellaan Paavo Lipposen I hallituksen aikana. Ty\xc3\xb6reformin tarkoituksena oli ty\xc3\xb6llisyyden parantaminen ty\xc3\xb6nantajien ty\xc3\xb6llist\xc3\xa4miskynnyst\xc3\xa4 madaltamalla. K\xc3\xa4yt\xc3\xa4nn\xc3\xb6ss\xc3\xa4 ty\xc3\xb6ehtojen noudattaminen olisi tehty paikallisesti hivenen joustavammaksi. SAK vastusti uudistuksia ja SDP vaati Vanhasen edelt\xc3\xa4j\xc3\xa4\xc3\xa4 Anneli J\xc3\xa4\xc3\xa4tteenm\xc3\xa4ke\xc3\xa4 hautamaan uudistusajatukset. Vuonna 2003 hallitusneuvotteluissa SDP edellytti, ettei keskusta johtavana hallituspuolueena ota Anneli J\xc3\xa4\xc3\xa4tteenm\xc3\xa4en hallituksessa ty\xc3\xb6reformia esille. K\xc3\xa4yt\xc3\xa4nn\xc3\xb6ss\xc3\xa4 ty\xc3\xb6reformin sis\xc3\xa4lt\xc3\xb6 on jo monin paikoin kuitenkin k\xc3\xa4yt\xc3\xa4nt\xc3\xb6\xc3\xa4.\n_START_SECTION_\nPuolustusministerin\xc3\xa4 2003\n_START_PARAGRAPH_\nVuoden 2003 eduskuntavaalien j\xc3\xa4lkeen Vanhasesta tuli puolustusministeri Anneli J\xc3\xa4\xc3\xa4tteenm\xc3\xa4en lyhytik\xc3\xa4iseen hallitukseen. Puolue oli tarjonnut h\xc3\xa4nelle ulkomaankauppaministerin paikkaa, mutta Vanhanen piti perhesyist\xc3\xa4 parempana puolustusministerin paikkaa. Ruuhka-Suomesta ministerinpaikan saivat Vanhasen lis\xc3\xa4ksi Helsingin vaalipiirist\xc3\xa4 kansanedustajaksi valittu p\xc3\xa4\xc3\xa4ministeri Anneli J\xc3\xa4\xc3\xa4tteenm\xc3\xa4ki ja kulttuuriministeri Tanja Saarela. T\xc3\xa4m\xc3\xa4n v\xc3\xa4itet\xc3\xa4\xc3\xa4n olleen osa keskustan kaupunkistrategiaa, puolue halusi esiinty\xc3\xa4 vahvasti Helsingiss\xc3\xa4 ja Uudellamaalla.\n_START_SECTION_\nP\xc3\xa4\xc3\xa4ministerin\xc3\xa4 2003\xe2\x80\x932007\n_START_PARAGRAPH_\nEduskunta valitsi Vanhasen p\xc3\xa4\xc3\xa4ministeriksi kes\xc3\xa4kuussa 2003, kun edellinen p\xc3\xa4\xc3\xa4ministeri Anneli J\xc3\xa4\xc3\xa4tteenm\xc3\xa4ki oli joutunut eroamaan niin sanotun Irak-skandaalin vuoksi. Puolustusministeriksi hallitukseen nousi Vanhasen tilalle Seppo K\xc3\xa4\xc3\xa4ri\xc3\xa4inen, muut ministerit s\xc3\xa4ilyttiv\xc3\xa4t paikkansa. Vanhasen I hallitus oli Suomen tasavallan 69. hallitus. Lokakuussa 2003 Vanhanen valittiin my\xc3\xb6s keskustan puheenjohtajaksi._NEWLINE_7. kes\xc3\xa4kuuta 2005 Matti Vanhanen, liikenne- ja viestint\xc3\xa4ministeri Leena Luhtanen sek\xc3\xa4 ulkomaankauppaministeri Paula Lehtom\xc3\xa4ki tekiv\xc3\xa4t Suomen ja Ven\xc3\xa4j\xc3\xa4n v\xc3\xa4lisi\xc3\xa4 taloussuhteita koskevan ty\xc3\xb6vierailun Moskovaan Ven\xc3\xa4j\xc3\xa4n p\xc3\xa4\xc3\xa4ministeri Mihail Fradkovin luo. Vierailun yhteydess\xc3\xa4 todettiin ilmatilanloukkauskeskustelu loppuun k\xc3\xa4sitellyksi._NEWLINE_P\xc3\xa4\xc3\xa4ministerin\xc3\xa4 Matti Vanhanen oli presidentti Tarja Halosen ohella puheenjohtajan virassa Suomen EU-puheenjohtajakaudella syksyll\xc3\xa4 2006.\n_START_SECTION_\nPresidenttiehdokkaana 2006\n_START_PARAGRAPH_\nP\xc3\xa4\xc3\xa4ministeri Vanhanen ilmoitti haluavansa keskustan presidenttiehdokkaaksi 16. huhtikuuta 2005. Vanhasen presidentinvaalikampanjaan liittyen ilmestyi kaksi kirjaa. Timo Laaninen kokosi 23. lokakuuta 2005 julkaistun, kuvitetun kirjan Se on ihan Matti. Vanhasen poliittinen sanoma koottiin 11. joulukuuta 2005 ilmestyneeseen kirjaan Suomen tie maailmassa. Siin\xc3\xa4 Vanhanen korosti Yhdistyneiden kansakuntien asemaa ulkopolitiikassa. _NEWLINE_Vanhanen kannatti kampanjassaan presidentille suppeampia valtaoikeuksia kuin istuva presidentti Tarja Halonen. H\xc3\xa4nen mielest\xc3\xa4\xc3\xa4n tasavallan presidentti voisi j\xc3\xa4\xc3\xa4d\xc3\xa4 pois joistain Euroopan unionin huippukokouksista, mutta hoitaa suhteita Kiinaan, Ven\xc3\xa4j\xc3\xa4\xc3\xa4n ja Yhdysvaltoihin. Kokoomuksen puheenjohtaja Jyrki Kataisen, SDP:n puheenjohtaja Paavo Lipposen ja h\xc3\xa4nen itsens\xc3\xa4 tekem\xc3\xa4n puolueiden puheenjohtajien sopimuksen mukaisesti Vanhanen ei kuitenkaan ajanut presidentin valtaoikeuksien muuttamista ennen vuoden 2012 presidentinvaaleja._NEWLINE_Yritt\xc3\xa4jyys ja sen tukeminen korostuivat Vanhasen puheissa selv\xc3\xa4sti. H\xc3\xa4n puolusti voimakkaasti my\xc3\xb6s presidentin asemaa puolustusvoimien ylip\xc3\xa4\xc3\xa4llikk\xc3\xb6n\xc3\xa4, koska presidentti on puoluepolitiikan yl\xc3\xa4puolella. Vanhanen perusteli kantaansa my\xc3\xb6s sill\xc3\xa4, ett\xc3\xa4 armeijan pitk\xc3\xa4j\xc3\xa4nnitteisen kehitt\xc3\xa4misen kannalta on hyv\xc3\xa4, ett\xc3\xa4 ylip\xc3\xa4\xc3\xa4llikk\xc3\xb6n\xc3\xa4 on mahdollisimman arvovaltainen henkil\xc3\xb6. P\xc3\xa4\xc3\xa4ministerin tai puolustusministerin rooliin ylip\xc3\xa4\xc3\xa4llikkyys ei h\xc3\xa4nen mielest\xc3\xa4\xc3\xa4n istu. Euroopan unionia tuli Vanhasen mukaan kehitt\xc3\xa4\xc3\xa4 yhten\xc3\xa4isen\xc3\xa4 ja avoimena ilman, ett\xc3\xa4 j\xc3\xa4senvaltioita jaetaan eriarvoisiin ryhmiin._NEWLINE_Virallisesti Vanhanen nimitettiin keskustan presidenttiehdokkaaksi 29. lokakuuta 2005 Helsingin j\xc3\xa4\xc3\xa4hallissa pidetyss\xc3\xa4 ylim\xc3\xa4\xc3\xa4r\xc3\xa4isess\xc3\xa4 puoluekokouksessa. Vanhanen korosti linjapuheessaan Suomen asemaa globalisoituvassa yhteiskunnassa. Vanhasen vaality\xc3\xb6n tueksi perustettua presidenttiverkostoa johtivat keskustan europarlamentaarikko Anneli J\xc3\xa4\xc3\xa4tteenm\xc3\xa4ki ja presidentti Martti Ahtisaaren Crisis Management Initiative -toimiston toiminnanjohtaja Pauliina Arola._NEWLINE_15. tammikuuta 2006 j\xc3\xa4rjestetyss\xc3\xa4 presidentinvaalissa p\xc3\xa4\xc3\xa4ministerikyselyiss\xc3\xa4 ylivoimaisia suosiolukuja jatkuvasti saanut Vanhanen menestyi odotettua heikommin. H\xc3\xa4n sai vaalissa vain 18,6 prosenttia \xc3\xa4\xc3\xa4nist\xc3\xa4 eik\xc3\xa4 p\xc3\xa4\xc3\xa4ssyt toiselle kierrokselle. Tulos oli huonompi kuin keskustan valtakunnallinen kannatus. Ennen vaaleja puolueen varapuheenjohtaja Paula Lehtom\xc3\xa4ki oli todennut, ett\xc3\xa4 alle 20\xc2\xa0%:n kannatus on katastrofi. Vanhanen kertoi olevansa pettynyt tulokseen ja samalla ilmoitti kannattavansa sopimuksen mukaisesti kokoomuksen Sauli Niinist\xc3\xb6\xc3\xa4, joka haastoi istuvan presidentti Tarja Halosen vaalin toisella kierroksella, mutta ei tullut valituksi.\n_START_SECTION_\nP\xc3\xa4\xc3\xa4ministerin\xc3\xa4 2007\xe2\x80\x932010\n_START_PARAGRAPH_\nVuoden 2007 eduskuntavaalien j\xc3\xa4lkeen Vanhasen johtama keskusta s\xc3\xa4ilytti niukasti suurimman puolueen aseman eduskunnassa. N\xc3\xa4in Vanhanen valittiin eduskunnassa tulevankin hallituksen p\xc3\xa4\xc3\xa4ministeriksi. Hallitusneuvottelut k\xc3\xa4ytiin Vanhasen johdolla keskustan, kokoomuksen, RKP:n ja vihreiden kesken, ja niiden pohjalta syntynyt Vanhasen II hallitus nimitettiin 19. huhtikuuta 2007._NEWLINE_Vanhasen ensimm\xc3\xa4isen hallituksen toimintavuosina tulopoliittinen kokonaisratkaisu syntyi yleens\xc3\xa4 melko vaivattomasti. Vuonna 2007 tulopoliittiset neuvottelut ajautuivat liittokohtaisiksi. Jonkin verran h\xc3\xa4mmennyst\xc3\xa4 her\xc3\xa4si hallituksen nimitetty\xc3\xa4 p\xc3\xa4\xc3\xa4ministerin isoveljen, Suomen Yritt\xc3\xa4jiss\xc3\xa4 toimineen Rauno Vanhasen kes\xc3\xa4kuun lopussa ty\xc3\xb6n, yritt\xc3\xa4misen ja ty\xc3\xb6el\xc3\xa4m\xc3\xa4n politiikkaohjelman ohjelmajohtajaksi. Asemassaan Rauno Vanhanen oletettavasti ajaa yritt\xc3\xa4j\xc3\xa4vetoista tulopolitiikkaa.\n_START_SECTION_\nVet\xc3\xa4ytyminen puheenjohtajuudesta\n_START_PARAGRAPH_\nVanhanen ilmoitti joulukuussa 2009, ettei aio hakea jatkokautta keskustan puheenjohtajana, vaikka h\xc3\xa4n oli aiemmin useaan otteeseen kertonut pyrkiv\xc3\xa4ns\xc3\xa4 kolmannelle puheenjohtajakaudelle kes\xc3\xa4n 2010 puoluekokouksessa. H\xc3\xa4n kertoi yhdeksi syyksi leikkauksen, joka teht\xc3\xa4isiin vuoden 2010 lopulla. Joulukuussa 2009 Matti Vanhanen kertoi sairastavansa nivelrikkoa, joka korjataan leikkauksella. _NEWLINE_Politiikan tarkkailijat arvelivat, ettei Vanhanen p\xc3\xa4\xc3\xa4tt\xc3\xa4nyt vet\xc3\xa4yty\xc3\xa4 pelk\xc3\xa4st\xc3\xa4\xc3\xa4n terveydellisist\xc3\xa4 syist\xc3\xa4. Esimerkiksi valtio-opin emeritusprofesori Tuomo Martikainen arvioi, ett\xc3\xa4 p\xc3\xa4\xc3\xa4t\xc3\xb6kseen oli vaikuttanut huoli siit\xc3\xa4, miten keskusta menestyisi vuoden 2011 eduskuntavaaleissa, ja kannattajakunnan turhautuminen tappioihin. Tampereen yliopiston valtio-opin professori Heikki Paloheimo arvioi Vanhaseen kohdistuneen aiempaa enemm\xc3\xa4n poliittisia paineita, sill\xc3\xa4 puolueen puheenjohtajana h\xc3\xa4n on h\xc3\xa4vinnyt kaikki vaalit. Ilkan entinen p\xc3\xa4\xc3\xa4toimittaja, professori Kari Hokkanen on huomauttanut, ett\xc3\xa4 syy voi olla v\xc3\xa4symys, sill\xc3\xa4 toimiminen kuuden vuoden ajan p\xc3\xa4\xc3\xa4ministerin\xc3\xa4 on hyvin raskasta. Matti Vanhanen kertoi aikovansa olevansa mukana ty\xc3\xb6el\xc3\xa4m\xc3\xa4ss\xc3\xa4 viel\xc3\xa4 ainakin vuoden 2019 loppuun asti ja kertovansa eronsa todelliset syyt vasta vuosien p\xc3\xa4\xc3\xa4st\xc3\xa4._NEWLINE_Helmikuussa 2009 Vanhanen oli ilmoittanut olevansa p\xc3\xa4\xc3\xa4ministerin\xc3\xa4 kymmenen vuoden kuluttuakin. Vuonna 2010 h\xc3\xa4n kirjoitti blogissaan: \xe2\x80\x9dP\xc3\xa4\xc3\xa4tin kes\xc3\xa4kuussa pitk\xc3\xa4n p\xc3\xa4\xc3\xa4ministerikauteni ja olen syksyn politiikasta osin sivussa hoitaessani terveytt\xc3\xa4ni, mutta vuoden loppuun menness\xc3\xa4 palaan ty\xc3\xb6h\xc3\xb6n eduskunnassa t\xc3\xa4ysill\xc3\xa4.\xe2\x80\x9d Syyskuussa 2010 Vanhanen aloitti Perheyritysten liiton toimitusjohtajana ja luopui eduskunnan j\xc3\xa4senyydest\xc3\xa4.\n_START_SECTION_\nKansanedustajana 2015\xe2\x80\x93\n_START_PARAGRAPH_\nMarraskuussa 2014 Vanhanen ilmoitti j\xc3\xa4tt\xc3\xa4v\xc3\xa4ns\xc3\xa4 teht\xc3\xa4v\xc3\xa4ns\xc3\xa4 Perheyritysten liitossa ja asettuvansa ehdolle vuoden 2015 eduskuntavaaleissa. Vanhanen valittiin eduskuntaan Uudenmaan vaalipiirist\xc3\xa4 11 304 \xc3\xa4\xc3\xa4nell\xc3\xa4. H\xc3\xa4net valittiin keskustan eduskuntaryhm\xc3\xa4n puheenjohtajaksi.\n_START_SECTION_\nPresidenttiehdokkaana 2018\n_START_PARAGRAPH_\nMaaliskuussa 2016 Vanhanen ilmoitti pyrkiv\xc3\xa4ns\xc3\xa4 keskustan presidenttiehdokkaaksi vuoden 2018 presidentinvaalissa. Samalla h\xc3\xa4n ilmoitti luopuvansa eduskuntaryhm\xc3\xa4n puheenjohtajuudesta tutustuakseen ulkopolitiikkaan._NEWLINE_Helsingin Sanomien vaalikoneessa Vanhanen vaati Suomelta aktiivisempaa otetta rauhanv\xc3\xa4lityksess\xc3\xa4. Linjapuheessaan keskustalaisille Vanhanen kritisoi Suomen ulkopolitiikkaa liian kapea-alaiseksi ja halusi tuoda keski\xc3\xb6\xc3\xb6n muun muassa demokratiakehityksen ja ihmisoikeuksien edist\xc3\xa4misen maailmassa, terrorismin ennaltaehk\xc3\xa4isyn ja ilmastonmuutoksen torjumisen._NEWLINE_Vanhasen mukaan Suomen liittyminen sotilasliitto Natoon horjuttaisi \xe2\x80\x9dnykyist\xc3\xa4 vakautta\xe2\x80\x9d, johon Vanhasen mukaan kuuluu Suomen ja Ruotsin sotilaallinen liittoutumattomuus.\n_START_SECTION_\nPoliittisia n\xc3\xa4kemyksi\xc3\xa4\n_START_PARAGRAPH_\nP\xc3\xa4\xc3\xa4ministeri Vanhanen arvioi Helsingin Sanomissa 5. joulukuuta 2007 Ven\xc3\xa4j\xc3\xa4n juuri k\xc3\xa4ytyj\xc3\xa4 duuman vaaleja toteamalla, ett\xc3\xa4 vaalitulos oli h\xc3\xa4nen mielest\xc3\xa4\xc3\xa4n vakuuttava ja ett\xc3\xa4 vaaleista l\xc3\xa4nsimaissa esitetyt vilppisyyt\xc3\xb6kset olivat \xe2\x80\x9dhieman ep\xc3\xa4m\xc3\xa4\xc3\xa4r\xc3\xa4isi\xc3\xa4\xe2\x80\x9d. Samaan aikaan Euroopan turvallisuus- ja yhteisty\xc3\xb6j\xc3\xa4rjest\xc3\xb6n edustajat sek\xc3\xa4 Euroopan neuvoston tarkkailijat totesivat, ett\xc3\xa4 Ven\xc3\xa4j\xc3\xa4n \xe2\x80\x9dparlamenttivaalit eiv\xc3\xa4t olleet oikeudenmukaiset eiv\xc3\xa4tk\xc3\xa4 t\xc3\xa4ytt\xc3\xa4neet demokraattisten vaalien tunnusmerkkej\xc3\xa4\xe2\x80\x9d._NEWLINE_Vanhanen on kannattanut el\xc3\xa4kei\xc3\xa4n nostoa, jonka h\xc3\xa4n n\xc3\xa4kee parhaimpana mahdollisuutena selvit\xc3\xa4 talouskriisin j\xc3\xa4lkeisest\xc3\xa4 ajasta. Mannerheimin Lastensuojeluliiton p\xc3\xa4\xc3\xa4sihteeri Eeva Kuuskosken mielest\xc3\xa4 Vanhanen toimi kaksinaismoralisesti korostaessaan perhearvoja, mutta samanaikaisesti vaatiessaan ihmisi\xc3\xa4 ty\xc3\xb6skentelem\xc3\xa4\xc3\xa4n pidemp\xc3\xa4\xc3\xa4n._NEWLINE_Vanhanen on katsonut, ett\xc3\xa4 kuntaliitokset eiv\xc3\xa4t heikenn\xc3\xa4 keskustan asemaa._NEWLINE_Vanhanen oli aluepolitiikan tukija. H\xc3\xa4nen mielest\xc3\xa4\xc3\xa4n alueiden v\xc3\xa4lisi\xc3\xa4 kehityseroja olisi tasattava niin maailmanlaajuisesti kuin Euroopassa ja Suomessakin. Julkisen vallan teht\xc3\xa4v\xc3\xa4n\xc3\xa4 olisi osaltaan mahdollistaa el\xc3\xa4m\xc3\xa4n ja asumisen edellytykset my\xc3\xb6s syrj\xc3\xa4isimmill\xc3\xa4 alueilla. T\xc3\xa4m\xc3\xa4 olisi velvoite sek\xc3\xa4 Euroopan unionille ett\xc3\xa4 Suomelle. Toisaalta Vanhasen mukaan olisi rakennettava vahvassa kansainv\xc3\xa4lisess\xc3\xa4 vuorovaikutuksessa olevia keskuksia, jotka toimisivat maailmanlaajuisissa verkostoissa. Vanhasen mukaan niiss\xc3\xa4 tapahtuisi kehityksemme keih\xc3\xa4\xc3\xa4nk\xc3\xa4rkien hiominen. Keskuksien teht\xc3\xa4v\xc3\xa4n\xc3\xa4 olisi v\xc3\xa4litt\xc3\xa4\xc3\xa4 osaamista l\xc3\xa4hialueidensa ohella laajemmin Suomeen._NEWLINE_Aluepolitiikka n\xc3\xa4kyi my\xc3\xb6s Vanhasen puolustuspoliittisessa kannanotossa, joka nojasi vahvasti asevelvollisuuteen ja koko maan alueelliseen puolustukseen: \xe2\x80\x9dOlennainen tekij\xc3\xa4 Suomen turvallisuuspolitiikassa on aina ollut hyv\xc3\xa4 maanpuolustuskykymme, joka jatkossakin lep\xc3\xa4\xc3\xa4 asevelvollisuusarmeijan varassa. Suomen ei pid\xc3\xa4 olla turvallisuuden vapaamatkustaja. Uskottava maanpuolustus s\xc3\xa4ilyy jatkossakin turvallisuuspolitiikkamme peruspilarina ja sen edellytyksist\xc3\xa4 pit\xc3\xa4\xc3\xa4 huolehtia. Koko maan puolustamisesta on pidett\xc3\xa4v\xc3\xa4 huolta.\xe2\x80\x9d_NEWLINE_Electronic Frontier Finland my\xc3\xb6nsi vuoden 2007 yksil\xc3\xb6sarjan Isoveli-palkinnon Vanhaselle, koska h\xc3\xa4n on Effin mukaan johdonmukaisesti kehottanut kansalaisia luottamaan sokeasti viranomaisiin ja p\xc3\xa4\xc3\xa4tt\xc3\xa4v\xc3\xa4isesti tukahduttanut kansalaiskeskustelun \xe2\x80\x9dkeskener\xc3\xa4isist\xc3\xa4 asioista\xe2\x80\x9d sek\xc3\xa4 pyysi anteeksi Muhammed-pilakuvien julkaisua._NEWLINE_Vanhanen haki tammikuussa 2008 apua Googlen perustajilta Internetin \xe2\x80\x9dep\xc3\xa4ilytt\xc3\xa4vien viestien\xe2\x80\x9d kuten Jokelan ammuskelutapauksen uhkauksien tunnistamiseen._NEWLINE_Vanhanen arvosteli Suomen Kuvalehdess\xc3\xa4 kev\xc3\xa4\xc3\xa4ll\xc3\xa4 2011 Kiviniemen hallitusta pakoilusta kun Suomi p\xc3\xa4\xc3\xa4tti olla osallistumatta Nato-johtoiseen Libya-operaatioon, ja p\xc3\xa4\xc3\xa4tti olla l\xc3\xa4hett\xc3\xa4m\xc3\xa4tt\xc3\xa4 taistelulentokoneita toisin kuin muun muassa Ruotsi. Vanhasen mukaan kutsun puute ei kelpaa perusteeksi Suomen poisj\xc3\xa4\xc3\xa4nnille. Suomi ei ottanut YK:n p\xc3\xa4\xc3\xa4t\xc3\xb6slauselmaa Vanhasen mukaan vakavasti._NEWLINE_Vuonna 2008 Vanhanen sanoi, ett\xc3\xa4 tupakoitsijoista aiheutuu terveydenhuollolle v\xc3\xa4hemm\xc3\xa4n kustannuksia kuin savuttomista. Pitk\xc3\xa4ik\xc3\xa4iset savuttomat aiheuttavat sairaanhoidolle nelj\xc3\xa4nneksen enemm\xc3\xa4n kustannuksia kuin tupakoivat suomalaiset._NEWLINE_P\xc3\xa4\xc3\xa4ministerikaudellaan Vanhanen tuli tunnetuksi Nurmij\xc3\xa4rven kaltaisten puutarhakaupunkien kannattajana._NEWLINE_Vuoden 2017 lopussa Vanhanen sanoi, ett\xc3\xa4 Eurooppaa uhkaa afrikkalainen kansainvaellus. Vanhasen mielest\xc3\xa4 Eurooppa ei voi olla afrikkalaisille \xe2\x80\x9duusi Amerikka\xe2\x80\x9d.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMatti Vanhasella on entisen vaimonsa (1985\xe2\x80\x932006) Merja Vanhasen kanssa kaksi lasta, Annastiina (s. 1991) ja Juhana (s. 1994). _NEWLINE_Matti Vanhanen seurusteli 2006 runsaat puoli vuotta Susan Kurosen (nykyisin Susan Ruusunen) kanssa. Asia uutisoitiin laajasti tiedotusv\xc3\xa4lineiss\xc3\xa4, ja suhteesta tuli vakioaihe keltaisessa lehdist\xc3\xb6ss\xc3\xa4. Juuri ennen 2007 eduskuntavaalien vaalihuoneistojen sulkeutumista ilmoitettiin, ett\xc3\xa4 Matti Vanhanen tekee esitutkintapyynn\xc3\xb6n seuraavana p\xc3\xa4iv\xc3\xa4n\xc3\xa4 Kurosen kirjoittaman kirjan P\xc3\xa4\xc3\xa4ministerin morsian kustantajasta, Etukeno Oy:st\xc3\xa4. Helsingin k\xc3\xa4r\xc3\xa4j\xc3\xa4oikeuden ja hovioikeuden k\xc3\xa4sittelyiden ja tuomioiden j\xc3\xa4lkeen korkein oikeus tuomitsi kes\xc3\xa4kuussa 2010 Ruususen ja Etukeno Oy:n johtajan Kari Ojalan sakkorangaistuksiin Vanhasen yksityisel\xc3\xa4m\xc3\xa4\xc3\xa4 loukkaavan tiedon levitt\xc3\xa4misest\xc3\xa4._NEWLINE_Vanhasen nimi liitettiin 2007 silloiseen Vihreiden kansanedustaja Merikukka Forsiukseen, mutta Vanhanen ja Forsius kiistiv\xc3\xa4t, ett\xc3\xa4 heill\xc3\xa4 olisi ollut suhdetta._NEWLINE_Maaliskuusta 2009 hein\xc3\xa4kuuhun 2010 Vanhanen oli kihloissa Sirkka Mertalan kanssa, joka edusti p\xc3\xa4\xc3\xa4ministeri Vanhasen rinnalla mm. Emma-gaalassa ja itsen\xc3\xa4isyysp\xc3\xa4iv\xc3\xa4n vastaanotolla Vuodesta 2016 l\xc3\xa4htien Vanhanen on seurustellut Heidi Huhtamaan kanssa._NEWLINE_Vuoden 2018 presidentinvaalikampanjan aikaan selvitettiin Vanhasen osakesijoitukset, joiden arvo oli (joulukuussa 2017) 104 000 \xe2\x82\xac._NEWLINE_Vuonna 2019 Vanhasella diagnosoitiin munuaissy\xc3\xb6p\xc3\xa4 ja h\xc3\xa4nelt\xc3\xa4 poistettiin toinen munuainen ja syyskuussa 2019 h\xc3\xa4n joutui avosyd\xc3\xa4nleikkaukseen, jossa h\xc3\xa4nen syd\xc3\xa4meens\xc3\xa4 laitettiin uusi l\xc3\xa4pp\xc3\xa4._NEWLINE_Sotilasarvoltaan Vanhanen on reservin v\xc3\xa4\xc3\xa4peli.'